Document ID: 32005D0223

KOMISSION PÄÄTÖS,
tehty 25 päivänä helmikuuta 2005,
petollisen menettelyn torjunnan yhteensovittamista käsittelevän neuvoa-antavan komitean perustamisesta tehdyn päätöksen 94/140/EY muuttamisesta
(2005/223/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
sekä katsoo seuraavaa:
(1)
Komission päätöksellä 94/140/EY (1) komission yhteyteen perustettiin petollisen menettelyn torjunnan yhteensovittamista käsittelevä neuvoa-antava komitea, jäljempänä ’komitea’, jonka tehtävänä on neuvoa komissiota kaikissa petollista ja vilpillistä toimintaa koskevissa ennaltaehkäisyyn ja seuraamusmenettelyyn liittyvissä asioissa sekä kaikissa jäsenvaltioiden keskinäistä sekä niiden ja komission välistä yhteistyötä koskevissa kysymyksissä petostentorjunnan alalla.
(2)
Komitean perustamisen jälkeen yhteisön järjestelmää sen taloudellisten etujen suojaamiseksi on kehitetty ja vahvistettu laajasti erityisesti uusien lainsäädäntötoimien ja komissiossa tehtyjen organisaatiomuutosten avulla.
(3)
Euroopan yhteisöjen taloudellisten etujen suojaamisesta annetulla neuvoston asetuksella (EY, Euratom) N:o 2988/95 (2) vahvistettiin yleinen säännöstö, jossa määriteltiin väärinkäytökset ja säädettiin niistä johtuvista hallinnollisista toimenpiteistä ja seuraamuksista Euroopan yhteisön taloudellisten etujen suojaamiseksi, ja neuvoston asetuksella (EY, Euratom) N:o 2185/96 (3) vahvistettiin erityinen säännöstö, jota sovelletaan kaikilla yhteisön politiikan kattamilla aloilla ja joka koskee paikalla suoritettavaa komission valvontaa ja tarkastuksia.
(4)
EY:n perustamissopimukseen Amsterdamin sopimuksella sisällytetyllä 280 artiklalla luotiin yhteisön uudet puitteet petosten torjumiseksi. Uuden tekstin mukaan yhteisöllä ja jäsenvaltioilla on asiassa yhteinen toimivalta ja komissio toimii kiinteässä ja säännöllisessä yhteistyössä jäsenvaltioiden toimivaltaisten viranomaisten kanssa yhteisön taloudellisten etujen suojaamiseksi.
(5)
Komission päätöksellä 1999/352/EY, EHTY, Euratom (4) komission yhteyteen perustettiin Euroopan petostentorjuntavirasto (OLAF), jonka tehtävänä on toteuttaa petostentorjuntaan liittyviä hallinnollisia tutkimuksia. Viraston tehtäviin kuuluvat myös kaikki toimet yhteisön etujen suojaamiseksi sellaisia väärinkäytöksiä vastaan, jotka voivat johtaa hallinnolliseen kanteeseen tai rikossyytteeseen.
(6)
Euroopan parlamentin ja neuvoston asetuksessa (EY) N:o 1073/1999 (5) ja asetuksessa (Euratom) N:o 1074/1999 (6) säädetään OLAFin toiminnan oikeudellisista puitteista, joiden mukaan OLAFin tehtävä on huolehtia erityisesti jäsenvaltioiden toimivaltaisten viranomaisten ja komission välisestä yhteistyöstä Euroopan yhteisön taloudellisten etujen suojaamiseksi petoksilta.
(7)
Euron väärentämisen torjuntaa koskevassa neuvoston asetuksessa (EY) N:o 1338/2001 (7) komission tehtäväksi asetetaan euron suojaaminen asianmukaisen neuvoa-antavan komitean avustuksella ja tiiviissä ja säännöllisessä yhteistyössä kansallisten viranomaisten kanssa. Neuvoston päätöksessä 2001/923/EY (8) komission tehtäväksi asetetaan euron suojaamiseksi rahanväärennykseltä perustetun tietojenvaihtoa, avunantoa ja koulutusta koskevan yhteisön toimintaohjelman (Perikles-ohjelma) hallinnointi ja toteuttaminen yhteistyössä jäsenvaltioiden kanssa.
(8)
Kun otetaan huomioon kyseiseen yhteisön järjestelmään liittyvät uudet ulottuvuudet ja neuvoa-antavan komitean monialaisuus, on perusteltua mukauttaa komitean neuvoa-antavia tehtäviä sekä jäsenvaltioiden edustusta komiteassa siten, että kansalliset toimivaltaiset viranomaiset voivat avustaa komiteassa toimivia edustajiaan. Komitean työskentelyn joustavuuden lisäämiseksi olisi lisäksi säädettävä mahdollisuudesta perustaa alakohtaisia työryhmiä.
(9)
Päätös 94/140/EY on muutettava vastaavasti,
ON PÄÄTTÄNYT SEURAAVAA:
1 artikla
Muutetaan päätös 94/140/EY seuraavasti:
1)
Korvataan 2 artiklan 1 kohta seuraavasti:
”1. Komissio voi kuulla komiteaa kaikissa petollista ja laitonta toimintaa koskevissa ennaltaehkäisyyn ja seuraamusmenettelyyn liittyvissä asioissa suojatakseen yhteisön taloudellisia etuja petolliselta menettelyltä sekä kaikissa jäsenvaltioiden toimivaltaisten viranomaisten keskinäistä sekä niiden ja komission välistä yhteistyötä koskevissa, yhteisön taloudellisten etujen suojeluun tähtäävissä kysymyksissä, jotta petostentorjunnasta vastaavien toimivaltaisten viranomaisten välillä voidaan entistä tehokkaammin järjestää kiinteää ja säännöllistä yhteistyötä.
Komissio voi kuulla komiteaa kaikissa yhteisön taloudellisten etujen suojaamiseen ja euroseteleiden ja -kolikoiden väärentämiseltä suojaamiseen liittyvissä kysymyksissä.
Komissio voi kuulla komiteaa myös kaikissa yhteisön taloudellisten etujen oikeudelliseen suojaamiseen liittyvissä kysymyksissä, joihin kuuluvat muun muassa petostentorjunnan kehittämiseen ja alalla toteutettavaan yhteistyöhön liittyvät poliisi- ja rikosoikeudelliset kysymykset.”
2)
Muutetaan 3 artikla seuraavasti:
a)
Korvataan 3 artiklan 1 kohta seuraavasti:
”1. Komitea koostuu kunkin jäsenvaltion kahdesta edustajasta, joita voi avustaa kaksi kyseisellä alalla toimivaltaisen kansallisen viranomaisen edustajaa.”
b)
Korvataan 3 artiklan 3 kohta seuraavasti:
”3. Komitea voi perustaa työryhmiä yhteisymmärryksessä komission kanssa alakohtaisten kysymysten selvittämisen helpottamiseksi toimivaltaansa kuuluvilla aloilla. Komissio huolehtii komitean sihteeristötehtävistä.”
3)
Korvataan 6 artiklassa oleva viittaus perustamissopimuksen 214 artiklaan viittauksella perustamissopimuksen 287 artiklaan.
2 artikla
Tämä päätös tulee voimaan päivänä, jona se julkaistaan Euroopan unionin virallisessa lehdessä.
Tehty Brysselissä 25 päivänä helmikuuta 2005.

Labels: 15